รมว.วธ. เชิญชวนประชาชนร่วมกิจกรรมไหว้พระ 10 วัด สืบสิริสวัสดิ์ 10 รัชกาล เพื่อความเป็นสิริมงคลช่วงเทศกาลปีใหม่ 2562
รมว.วธ. เชิญชวนประชาชนร่วมกิจกรรมไหว้พระ 10 วัด สืบสิริสวัสดิ์ 10 รัชกาล เพื่อความเป็นสิริมงคลช่วงเทศกาลปีใหม่ 2562นายวีระ โรจน์พจนรัตน์ รัฐมนตรีว่าการกระทรวงวัฒนธรรม (รมว.วธ.) กล่าวในการเป็นประธานในพิธีปล่อยขบวนรถไหว้พระ 10 วัด สืบสิริสวัสดิ์ 10 รัชกาล จัดโดยกรมการศาสนา ว่า การจัดกิจกรรมดังกล่าว เพื่อส่งเสริมให้ประชาชนเกิดความสำนึกในพระมหากรุณาธิคุณและแสดงความกตัญญูกตเวทิตาธรรมต่อบุรพมหากษัตริย์แห่งบรมราชจักรีวงศ์ ที่ทรงเลื่อมใสและอุปถัมภ์พระพุทธศาสนา รวมถึงเป็นการส่งเสริมการท่องเที่ยวในรูปแบบเชิงธรรมะ ส่งผลให้ชีวิตและครอบครัวประสบความสุข ความเจริญรุ่งเรือง ได้มีโอกาสไปไหว้พระร่วมกับครอบครัว เพื่อทำกุศลร่วมกันในเทศกาลส่งท้ายปีเก่า ต้อนรับปีใหม่ รัฐมนตรีว่าการกระทรวงวัฒนธรรม กล่าวอีกว่า ทั้งนี้อยากเชิญชวนให้ประชาชนเข้าร่วมกิจกรรมดังกล่าว ซึ่งสามารถเข้าร่วมกิจกรรมได้ตั้งแต่ 31 ธันวาคม 2561 ถึงวันที่ 1 มกราคม 2562 ในการเดินทางไปไหว้พระ 10 วัด สืบสิริสวัสดิ์ 10 รัชกาล ซึ่งในวัดที่เกี่ยวข้องในราชวงศ์จักรี ได้แก่ วัดพระเชตุพนวิมลมังคลารามราชวรมหาวิหาร วัดอรุณราชวรารามราชวรมหาวิหาร วัดราชโอรสาราม วัดราชประดิษฐสถิตมหาสีมาราม วัดเบญจมบพิตรดุสิตวนาราม วัดบวรนิเวศวิหาร วัดราชบพิธสถิตมหาสีมาราม วัดสุทัศนเทพวรารามวรมหาวิหาร วัดพระราม 9 กาญจนาภิเษก และวัดวชิรธรรมสาธิต ทั้งนี้การจัดกิจกรรมดังกล่าวได้รับความร่วมมือจากองค์การขนส่งมวลชนกรุงเทพ (ขสมก.) บริการรถโดยสารปรับอากาศ ตั้งแต่เวลา 8.30 น.- 16.30 น. โดยไม่เสียค่าใช้จ่ายใดๆ ทั้งสิ้น